Jarjabek, Dušan, poslanec NR SR (2013-02-06):
Príjemný dobrý večer. Vážený pán podpredseda Národnej rady, vážená pani predkladateľka, vážený pán spravodajca, dovoľte, aby som zaujal stanovisko k predkladanému návrhu pani poslankyne Žitňanskej. A ako prvú vetu, aby som povedal jednu vec, že naozaj tento návrh my nemôžeme podporiť, ale nie z tých dôvodov, o ktorej, o ktorých si hovorila, pani poslankyňa, ale z tých dôvodov, ktoré pomenujem vlastne v tej poslednej vete, ktorú poviem. A teraz niečo k tomuto návrhu. Máme pred sebou teda návrh novelizácie zákona o vysielaní a retransmisii, ktorý skutočne iste inšpiroval dobrý zámer. Pani predkladateľka má pravdu. Tento zákon používa pojmy skryté titulky a hlasové komentovanie pre nevidiacich bez toho, aby sa v úvode konštatovalo, čo sa pod nimi rozumie. A má pravdu aj v tom, že by bolo potrebné podnietiť vysielateľov, aby v širšom merítku využívali možnosť vysielať skryté titulky, pretože tým vychádzajú v ústrety hendikepovaným. Konzultoval som tento návrh s viacerými zainteresovanými ľuďmi z praxe. Všetci bez výnimky mi potvrdili, že s obsahom pojmov skryté titulky a hlasové komentovanie pre nevidiacich nik žiaden problém nemá. A že ide o pojmy obsahovo jednoznačné, že teda vsunutie riadkov, a teraz citujem z predloženého návrhu, „skryté titulky sú obrazovo zachytený a voliteľný nastaviteľný text v slovenskom jazyku, ktorý je synchronizovaný so zvukovou stopou audiovizuálneho diela a zachytáva alebo približuje hovorený prejav a ostatné zvuky obsiahnuté v audiovizuálnom diele spôsobom, ktorý osobám so sluchovým postihnutím umožňuje orientáciu v audiovizuálnom diele“, alebo pokračujem, „hlasové komentovanie pre nevidiacich je doplnenie hovoreného opisu vizuálnych situácií, ktorých opis alebo vyjadrenie neobsahuje zvuková zložka audiovizuálneho diela, najmä opis neverbálnych prejavov a činností účinkujúcich, popis scény, situácií, predmetov, odevov a ďalších vizuálnych prvkov podstatných pre primeranú úroveň porozumenia diela a zámeru autora“. Toto bude mať iba jeden jediný dôsledok. Zákon bude mať o nejakých tých pár riadkov viac. Dámy a páni, myslím si, že tento návrh novelizácie je, hovorím to teraz, nechcem, aby to bolo pochopené zle, takou typickou ukážkou istého povedzme straníckeho aktivizmu, s ktorým sa tu stretávame aj vo viacerých prípadoch, proste niektoré, niektoré, tie takzvane vysvetľujúce pojmy sú dávno tým zákonom dané. A mám taký pocit, že ani v zákone o cestnej premávke predsa neriešime definíciu pojmu rýchlosť, napríklad. A nepopisujeme, ako sa má zaraďovať jednotka či spiatočka. Toľko teda hovorím istý komentár, ale dovoľte, mám taký pocit, že tento zákon je trošku klopaním na otvorené dvere, ale dovoľte mi, aby som sa trošku zaštítil slovami právnika. Opäť citujem: „Návrh zákona sa snaží zaviesť nekoncepčnú a širokokoncipovanú právomoc rady metodicky usmerňovať vysielateľov, prevádzkovateľov retransmisie, poskytovateľov audiovizuálnej mediálnej služby na požiadanie a ďalšie fyzické a právnické osoby, na ktoré sa vzťahuje zákon č. 308/2000 Z. z. o vysielaní a retransmisii a o zmene a doplnení č. 195/2000 Z. z. o telekomunikáciách v znení neskorších predpisov. (Ďalej teda len zákon o vysielaní a retransmisii.) Návrh tiež mení časové obdobie, za ktoré vysielateľ je povinný zabezpečiť mu timodálny prístup k svojim programom v objeme zákona, stanovených kvót, ktoré zaviedla ostatná novela zákona o vysielaní a retransmisii, ktorá ešte len nadobudne účinnosť od 1. 1. 2013. Preto neexistuje dôvod na zmenu právnej úpravy.“ A toto je asi ten najpodstatnejší dôvod, prečo tento návrh zákona jednoducho nemôžeme podporiť. Jednoducho, prebehla tu istá novelizácia. A tá novelizácia ešte nenadobudla čas, aby sa mohla prejaviť, či teda vyhovuje, alebo nevyhovuje. A už tu je vlastne zmena zákona, ktorá ako keby nerešpektovala ten daný stav, že teda príde k čomusi, čo teda budeme môcť hodnotiť zhruba po tých piatich, šiestich mesiacoch fungovania. Čiže preto veľmi v dobrom, pani poslankyňa, naozaj, je mi ľúto, neodporučím svojim kolegom, aby tento návrh zákona prijali. A ešte raz hovorím, je to také trošku klopanie na otvorené dvere. Ďakujem za pozornosť. Prajem príjemný večer.